Martfűi Kossuth úti Nyugdíjas Klub 
Martfű Óvárosi részén működik az egyesületünk, amelyet 1995.június 1-én alapított 53 martfűi lakos. A kezdeti időszakban nagy segítséget kapott Kozma Imre polgármester úrtól, és képviselő testületétől. Jelenleg 40 fővel tevékenykedünk, de nagy szeretettel várjuk az aktív, és a városért tevékenykedő fiatalabb tagokat is.
Egyesületünk célja: a martfűi nyugdíjas korosztály részére közösségteremtő és szabadidős programok szervezése.
Egyesületünk feladatai: a céljaink elérése érdekében tagjaink részére kulturális programok szervezése,   az önkormányzat szervezésében megvalósuló rendezvények színvonalas lebonyolításának segítése,   a lakókörnyezet védelmében és szebbé tételében való aktív részvétel, valamint a  rendszeresen szervezett találkozókon beszélgetésekkel és egyéb közösségi programokkal  a tagok lelki- és testi egészségének megteremtése.
Az egyesületen belül tagjaink közül 1997-ben alakult egy népdalkör, amely az évek során egyre színvonalasabban szerepelt különböző rendezvényeken, mely eredményeként 2013-ban elnyerték a népzenei minősítés legmagasabb fokát jelentő Aranypáva díjat. Előadásaikkal rendszeresen részt vesznek a városi rendezvényeken, színesítve azokat. Népdaltalálkozókon, országos és megyei fellépéseken is gyakran öregbítik városunk hírnevét.
Évek óta aktívan részt vállalunk a város szépítésében, virágosításában. Klubtagjaink egész évben rendszeresen találkoznak a Kossuth úti Civilházban, mely összejöveteleket igyekszünk - a kapcsolattartáson túl – érdekes előadásokkal, beszélgetésekkel, megemlékezésekkel színesebbé, értékesebbé tenni.
A város vezetése is értékeli munkánkat. Egy alkalommal a Martfű Kultúráért Díjban, majd 2005-ben Martfű Városért Díjban részesült az egyesületünk.

